**Утвърдил, / П /**

**Председател на УС на ДФ ”Земеделие”**

**Министър на земеделието и храните**

**д-р Георги Тахов**

**(по т.2 от дневния ред на заседанието на УС на ДФЗ на 07.07.2025 г.)**

**Решение на УС с Протокол № 100/03ИЪР НА (ЗЕМЕДЕЛИЕТО И ХРАНИТЕ**

**УКАЗАНИЯ ЗА ПРИЛАГАНЕ НА СХЕМА ЗА ДЪРЖАВНА ПОМОЩ С РЕГИСТРАЦИОНЕН НОМЕР SA. 114171 „Помощ под формата на отстъпка от стойността на акциза върху газьола, използван в първичното селскостопанско производство“ ЗА 2025 г.**

**1. Цел на помощта**

Мярката представлява схема за подпомагане на земеделските стопани, регистрирани по реда на Закона за подпомагане на земеделските производители, и цели създаване на облекчени условия за използваното от тях гориво за механизирани дейности в първичното селскостопанско производство, чрез прилагане на намалена акцизна ставка на газьола.

**2. Правно основание**

2.1. Глава четвърта „а” (членове 47а-47и) от ЗПЗП и Глава трета, раздел VII (чл. 45д – 45е) от Закона за акцизите и данъчните складове (ЗАДС).

2.2. Член 44 от Регламент (ЕС) 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора (OВ, L 187, 26.6.2014 г.) изменен с Регламент (ЕС) 2023/1315.

2.3. Член 8, параграф 2 от Директива 2003/96/ЕО на Съвета от 27 октомври 2003 година относно преструктурирането на правната рамка на Общността за данъчно облагане на енергийните продукти и електроенергията, наричана по-нататък „Директива 2003/96/ЕО“.

**3. Бенефициери**

3.1.Земеделските стопани осъществяващи механизирани дейности в първичното селскостопанско производство трябва да отговарят на следните условия:

3.1.1. Да са вписани в регистъра по чл. 7 от Закона за подпомагане на земеделските производители;

Регистрираният земеделски стопанин следва да има заверена регистрационна карта (по Наредба № 3/1999 г.) за стопанските 2023/2024 г. и 2024/2025;

3.1.2. Да нямат изискуеми публични задължения;

Това обстоятелство се удостоверява след служебна проверка от служителите в съответната общинска служба по земеделие, които приемат заявленията за държавна помощ. В хартиеното досие на земеделския стопанин се прилага разпечатка от проверката, датирана и подписана от служителя, който я е извършил. Датата на проверката трябва да съвпада с датата на кандидатстване. В случаите когато при служебна проверка се установи, че земеделският стопанин има изискуеми публични задължения, същият има възможност (в рамките на срока за кандидатстване) да ги погаси и да представи удостоверение от НАП по чл. 87, ал. 6 от ДОПК за липса на такива. В тези случаи в хартиеното досие на земеделския стопанин се прилагат разпечатката от проверката, датирана и подписана от служителя, който я е извършил и удостоверението от НАП по чл. 87, ал. 6 от ДОПК (с дата по-късна от тази на служебната проверка).

3.1.3. Да не са в открито производство за обявяване в несъстоятелност или не са обявени в несъстоятелност;

3.1.4. Да не са в производство по ликвидация;

3.1.5. Да не са предприятия в затруднено положение, по смисъла на член 2, т. 18 от Регламент (ЕС) 651/2014;

3.1.6. Да не са получили друго публично финансиране за същите приемливи разходи.

3.1.7. Да имат валидно заявление за подпомагане по интервенцията за основно подпомагане на доходите за устойчивост и интервенциите за обвързано с производството подпомагане на доходите за животни за годината, предхождаща годината на кандидатстване по схемата за държавна помощ; земеделските стопани, отглеждащи видове и категории животни, които не попадат в обхвата на интервенциите за обвързано с производството подпомагане на доходите за животни, трябва да имат регистриран животновъден обект по Закона за ветеринарномедицинската дейност.

3.2. Земеделски стопани, за които е установено, че са нарушили правилата на схемата за държавна помощ, нямат право да подават заявления за получаване на същата помощ за срок 2 (две) години от установяването на нарушението.

**4. Механизъм за предоставяне на помощта и контрол по схемата**

4.1. За участие в схемата земеделският стопанин подава заявление по образец, в общинската служба по земеделие към Областната дирекция „Земеделие“ по постоянен адрес на физическите лица или едноличните търговци или по адрес на управление на юридическите лица, в срок определен със заповед от министъра на земеделието и храните (съгласно чл. 47в, ал. 2 от ЗПЗП). Към заявлението се прилагат копия от и опис на фактури (по образец) за закупен газьол и удостоверение за липса на изискуеми публични задължения, в случаите когато при служебна проверка се установи, че земеделският стопанин има изискуеми публични задължения.

При попълване на описа на фактури идентификационният номер на земеделските стопани е, както следва:

* за физически лица – ЕГН или БУЛСТАТ (когато БУЛСТАТ-ът е различен от ЕГН-то земеделският стопанин трябва да направи справка с търговеца на гориво и/или с НАП, с кой идентификатор е вписан от страна на търговеца в неговия дневник за продажби);
* за физически лица чужденци – личен номер на чужденец (ЛНЧ);
* за юридически лица и ЕТ - единен идентификационен код (ЕИК).

Заявлението за държавна помощ може да бъде подадено и от упълномощено лице, което следва да представи изрично нотариално заверено пълномощно.

4.2. В случай на правоприемство (универсално), компетентните служители от съответната Областна дирекция „Земеделие“ следва да извършат проверка на представените от кандидата (правоприемник) документи и при наличие на такова да се направи връзка (техническа) между УРН на праводател и УРН на правоприемник по отношение на допустимите за подпомагане площи по ОПДУ и/или установеният брой животни по интервенциите за обвързано с производството подпомагане на доходите за животни за кампания 2024.

4.2. Видът и площите на културите, съответно видът и броят на животните, се попълват в заявлението автоматично от софтуер и представляват допустимите за подпомагане площи по интервенцията за основно подпомагане на доходите за устойчивост (ОПДУ) и установеният брой животни по интервенциите за обвързано с производството подпомагане на доходите за животни. За видовете и категории селскостопански животни, неподлежащи на подпомагане по интервенциите за обвързано с производството подпомагане на доходите за животни, информацията за броя на животните се взима от анкетния формуляр на земеделския стопанин, който се попълва при (пре)регистрация по Наредба № 3/1999 г. Наличието на регистриран животновъден обект по Закона за ветеринарномедицинската дейност се проверява (автоматично от модула за прием на заявления) в Интегрираната система за администриране и контрол (ИСАК).

4.3. Максимално допустимото количество газьол в литри, за който може да се възстанови част от стойността на акциза, се изчислява съобразно Методика за определяне на индивидуалните годишни квоти във връзка с прилагане на схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство”, въз основа на допустимите за подпомагане площи и/или установените животни. Държавен фонд „Земеделие“ определя максимално допустимото количество газьол (в литри), за което може да се възстанови част от стойността на акциза на газьола, след извършване на проверките по чл. 37 от Закона за подпомагане на земеделските производители.

4.4. Закупуването на газьола се доказва с фактури. Фактурите за закупения газьол се съхраняват от земеделските стопани в срок 10 години, считано от 1 януари на годината, следваща годината на издаване на фактурите.

4.5. За всеки земеделски стопанин се определя индивидуална годишна квота в литри, която е по-ниската от:

* максимално допустимото количество газьол, и
* количеството закупен газьол по фактури.

За определяне на индивидуалната годишна квота се взема предвид само количеството газьол от фактури, фигуриращи в дневниците за продажби на съответните доставчици, след проверка извършена от Националната агенция за приходите.

4.6. Отстъпката от стойността на акциза за литър закупен газьол се определя в левове по следната формула:

ОСА=ОРП/∑ИГКи,

където:

* ОСА е отстъпката от стойността на акциза за литър закупен газьол;
* ОРП е общият размер на държавната помощ;
* ИГКи са индивидуалните годишни квоти на земеделските стопани за съответната година в литри.

Отстъпката от стойността на акциза за литър закупен газьол е равна на частното от общия размер на държавната помощ и сбора от индивидуалните годишни квоти на земеделските стопани за съответната година.

Министърът на земеделието и храните определя със заповед отстъпката по т.4.6. за съответната година. При необходимост министърът на земеделието и храните намалява отстъпката до разликата по т. 4.6.1.

4.6.1. Отстъпката не може да надвишава разликата между размера на акциза за литър газьол, определен по реда на Закона за акцизите и данъчните складове, и минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО.

4.7. Контролът по настоящата схема за държавна помощ се осъществява от Министерството на земеделието и храните, Държавен фонд „Земеделие“ – Разплащателна агенция, Агенция „Митници“ и Националната агенция за приходите, съобразно правомощията на съответните органи.

4.8. Съгласно чл. 45е от ЗАДС, когато се установи, че неправомерно е възстановен акциз на земеделски стопанин, същият се възстановява от земеделския стопанин заедно със законната лихва от датата на получаването на държавната помощ до датата на внасянето по сметка на Агенция „Митници.

**5. Бюджет на схемата**

Съгласно Закона за държавния бюджет на Република България за 2025 година, общият размер на сумата, подлежаща за възстановяване на земеделските стопани от акциза за газьола, използван от тях в първично селскостопанско производство, не може да надвишава 100 млн. лв.

**6. Допустими/приемливи разходи**

6.1. За допустими/приемливи разходи се считат разходите за закупен газьол по чл. 32, ал. 1, т. 3 от Закона за акцизите и данъчните складове, използван за механизирани дейности в първичното селскостопанско производство. Земеделските стопани са задължени да заплатят минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО.

6.2. Помощта не покрива разходите, които земеделският стопанин е направил в превишение на индивидуалната му годишна квота, както и количествата газьол, които не са свързани с първичното производство на селскостопански продукти.

**7. Спазване на правилата за държавни помощи**

7.1. Помощта съгласно тази схема е вид държавна помощ, предоставена при спазване на условията на глава I и чл. 44 от Регламент (ЕС) 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора (OВ, L 187, 26.6.2014 г.).

7.2. Финансова помощ съгласно тази схема не се предоставя, при условие че за същите приемливи разходи земеделският стопанин е получил друго публично финансиране. Публично финансиране означава, както средства от държавния бюджет, от общинските бюджети, така и средства от бюджета на Европейския съюз, независимо от органа, който ги предоставя.